钦定古今图书集成/历象汇编/庶征典/第122卷 > 《观象玩占》 > 《山杂变》
## 钦定古今图书集成/历象汇编/庶征典/第122卷 > 《观象玩占》 > 《山杂变》

“山无故自陷”，其地有兵，大水。

山徙《传》曰：“臣不用道，禄去公室，赏罚自下，女主专政，
是谓皇之不极。厥妖山徙，不出五年，有走王。”《地镜》曰：
“山徙，直臣亡，佞臣用政，出私门，不出五年，天下有兵，
社稷亡。”

山鸣，其地大乱贼起。

山有声如哭，有大兵死丧。

山作声如雷，不出一年贼起。

“山有光”，臣子不良。

山忽生于石上，其邑有贼，人暴贵。

山上忽生大石，其邑丧至。

山出火炽人，是谓“鬼荧”，亡国之征。

山石自动，其地有暴兵。

山徙动，其地有兵乱起。

《山见葆江》，于邑有兵，状如人头，赤色。

无故壅土如山，是谓“阳反阴”也。人君好淫，为女子所
谋，不出一年，有易君。